钦定古今图书集成/明伦汇编/官常典/第769卷 > 郑世威
## 钦定古今图书集成/明伦汇编/官常典/第769卷 > 郑世威

按《明外史》本传：“郑世威，字仲孚，长乐人。嘉靖八年进
士。授户部主事，历刑部员外郎，恤刑陕西，出死囚九
十六人。历江西佥事。大学士夏言里居，巡抚为设醮
坛祈嗣，世威独不往。尝谒言，阍者令从角门入，世威
曰：‘趣还，我刺言为启中门乃入。未几，转浙江参议。言
赴召，道浙江，世威不郊迓。倭犯宁台，巡按裴绅劾世’”
威失事。诏巡抚逮问，事寻解，转江西副使。会严嵩柄
国，其族党有犯者，世威抵以重法。副使熊楫抑买废
寺田千亩，世威估平直鬻田赈饥民。楫持嵩《书》属之，
不听。迁四川参政。次当阳，念嵩终害己，致仕归。嵩败，
中外交荐，起南京右通政。隆庆元年召为左佥都御
史，转左副都御史。廷臣议王守仁从祀孔庙，世威独
言“守仁经济才，谓其绍周、程，宗孔、孟，则庸德有不足。
且率天下径趋直行，使圣门讲学穷理之功屏弃不
用，将有差毫厘而谬千里者，从祀非宜。”事竟寝。迁南
京吏部右侍郎，道改北刑部。诏采珠宝，世威谏不听，
遂谢病归。家居环堵萧然，躬课耕作。客遇诸田间，曰：
“为我通主人翁。”世威诺而入。须臾，衣冠肃客，即向持
刺入者也。万历十二年卒，年八十二。久之，赠刑部尚
书，谥《恭介》。